Fourplay
Fourplay — თანამედროვე ამერიკული სმუზ-ჯაზ კვარტეტი. მისი ორიგინალური წევრები იყვნენ ბობ ჯეიმზი (კლავიშებიანები), ლი რიტენაური (გიტარები), ნეითან ისტი (ბასი) და ჰარვი მეისონი (დასარტყმელი საკრავები). 1997 წელს რიტენაური ჯგუფიდან წავიდა და მას ლარი კარლტონი ჩაენაცვლა. 2010 წელს კარლტონის სანაცვლოდ ჯგუფში ჩალ ლები მოვიდა. Fourplay, გრემის ჯილდოს ნომინანტი, პოპულარული იყო რიტმ-ენდ-ბლუზის და პოპის ჯაზთან შეზავების გამო. მათი პირველი ალბომი, Fourplay, გაიყიდა მილიონზე მეტი ასლის ოდენობით და 33 კვირის განმავლობაში ინარჩუნებდა პირველ ადგილს „ბილბორდის“ თანამედროვე ჯაზის ჩარტში. შემდეგი, 1993 წლის Between the Sheets, პირველ ადგილზე მოხვდა, მიიღო ოქროს სტატუსი და გრემის ნომინაცია. 1995 წელს, მესამე, ასევე ოქროს სტატუსით აღნიშნული Elixir, მოხვდა პირველ პოზიციაზე და ჩარტში 90 კვირის განმავლობაში იმყოფებოდა. Fourplay აშშ-ის კონგრესმა აღიარა, როგორც მუსიკალური ინდუსტრიის გამორჩეული შემსრულებელი - იგი არის თანამედროვე მუსიკის პირველი და უკანასკნელი წარმომადგენელი, რომელსაც კონგრესისგან ასეთი აღნიშვნა ხვდა წილად. 2015 წელს გამოვიდა ჯგუფის 25 წლის იუბილეს აღსანიშნავი Silver, რომლის ჩაწერაში მიწვეული მუსიკოსების სახით რიტენაური და კარლტონიც მონაწილეობდნენ.